CELEX: C2005/045/56
Language: sk
Date: 2005-02-19 00:00:00
Title: Vec T-458/04: Žaloba podaná dňa 22. novembra 2004: Au Lys de France proti Komisii Európskych spoločenstiev

19.2.2005   
            
            
               SK
            
            
               Úradný vestník Európskej únie
            
            
               C 45/25
            
         Žaloba podaná dňa 22. novembra 2004: Au Lys de France proti Komisii Európskych spoločenstiev
   (Vec T-458/04)
   (2005/C 45/56)
   Jazyk konania: francúzština
   Au Lys de France, so sídlom v Le Raincy (Francúzsko), v zastúpení: Guy Lesourd, advokát, podal 22. novembra 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie zo 17. septembra 2004, so všetkými právnymi dôsledkami.
            
         Žalobné dôvody a hlavné tvrdenia
   Žalobca vykonával maloobchodnú činnosť v letiskovej budove letiska Paríž/Charles de Gaulle. Podal Komisii sťažnosť týkajúcu sa zneužitia dominantného postavenia v zmysle článku 82 ES na trhu poskytovania oprávnení obchodnej povahy v oblasti verejných letísk zo strany verejnoprávnej inštitúcie Aéroports de Paris.
   Napadnutým rozhodnutím Komisia informovala žalobcu, že sťažnosť sa javí ako neobsahujúca dostatočný záujem Spoločenstva odôvodňujúci začatie formálneho vyšetrovania.
   Na podporu svojej žaloby sa žalobca dovoláva v prvom rade právneho pochybenia, ako aj zjavného omylu v posúdení existencie dostatočného záujmu Spoločenstva. Podľa žalobcu sa Komisia dopustila chyby konštatujúc absenciu záujmu Spoločenstva postačujúceho pre vedenie vyšetrovania veci, ako aj konštatujúc existenciu primeranej ochrany práv žalobcu vnútroštátnymi súdmi.
   V druhom rade sa žalobca dovoláva nedostatočného odôvodnenia a porušenia článku 253 ES, nakoľko Komisia neodpovedala na rôzne časti argumentácie žalobcu.
   V treťom rade sa žalobca dovoláva porušenia článku 82 ES, nakoľko Komisia odmietla prieskum sťažnosti, hoci podľa žalobcu ide o zneužitie dominantného postavenia.